20xx. gada xx.mēnesī Noteikumi Nr.

Rīgā (prot. Nr. .§)

**Liftu un vertikālo cēlējplatformu drošības prasību un tehniskās uzraudzības**

**noteikumi**

*Izdoti saskaņā ar likuma "Par bīstamo*

*iekārtu tehnisko uzraudzību"*

*3. panta otro daļu*

1. **Vispārīgie jautājumi**

1. Noteikumi nosaka drošības prasības, kas jāievēro, organizējot un veicot darbus ar liftiem un vertikālām cēlējplatformām (turpmāk – cēlējplatformas), kā arī to tehniskās uzraudzības kārtību, lai neradītu draudus cilvēku dzīvībai, veselībai, īpašumam un videi.

2. Noteikumi attiecas uz:

2.1. liftiem, kurus pastāvīgi izmanto ēkās un konstrukcijās noteiktu stāvu apkalpošanai un kuri paredzēti, lai pilnībā noslēgtā (norobežotā) lifta kabīnē (turpmāk – kabīne) ar ātrumu, kas lielāks par 0,15 m/s, pārvietotu cilvēkus vai cilvēkus un kravas, ja pārvietošana tiek veikta daļēji slēgtā (norobežotā) vai slēgtā šahtā pa nekustīgām vadotnēm leņķī, kas attiecībā pret horizontāli ir lielāks par 15 grādiem vai pa nemainīgu kursu, arī tad, ja pārvietošanās nenotiek pa stingrām vadotnēm;

2.2. cēlējplatformām, kuras pastāvīgi izmanto ēkās un konstrukcijās noteiktu stāvu apkalpošanai un kuras paredzētas, lai daļēji noslēgtā (norobežotā) platformā (turpmāk – platforma) pārvietotu cilvēkus vai cilvēkus un kravas, ja pārvietošana tiek veikta slēgtā (norobežotā) šahtā pa vadotnēm leņķī, kas attiecībā pret vertikāli nepārsniedz 15 grādus un platformas pārvietošanās ātrums nepārsniedz 0,15 m/s.

3. Noteikumi neattiecas uz:

3.1. trošu ceļiem (arī uz sabiedriskajiem un privātajiem trošu dzelzceļiem cilvēku pārvietošanai);

3.2. militārām vajadzībām īpaši projektētiem un konstruētiem liftiem un cēlējplatformām;

3.3. liftiem un cēlējplatformām raktuvēs;

3.4. teātra skatuvju liftiem un cēlējplatformām;

3.5. zobstieņa un zobrata piedziņas dzelzceļiem;

3.6. liftiem un cēlējplatformām būvlaukumos;

3.7. liftiem un cēlējplatformām, kas iebūvēti darbmašīnās (iekārtās) un paredzēti tikai nokļūšanai darba vietā;

3.8. liftiem un cēlējplatformām, kas ierīkoti transportlīdzekļos;

3.9. liftiem un cēlēplatformām, no kurām iespējams veikt darbu;

3.10. liftiem un cēlējplatformām ar ārēju vadību (liftiem un cēlējplatformām, kuriem kabīnes vai platformas vadības līdzekļi ir novietoti ārpus kabīnes vai platformas, un nav aizsniedzami no kabīnes vai platformas);

3.11. eskalatoriem un konveijeriem;

3.12. cēlējplatformām, kuru pacelšanas augstums ir mazāks par trīs metriem;

3.13. vienas ģimenes vai mājsaimniecības lietošanai uzstādītajiem liftiem un cēlējplatformām.

4. Lietošanā drīkst atrasties:

4.1. lifti, kas atbilst normatīvajiem aktiem par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu;

4.2. lifti, kuriem nav piemērojami normatīvie akti par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu, kas atbilst šo noteikumu II un III nodaļā noteiktajām prasībām;

4.3. cēlējplatformas, kas atbilst normatīvajiem aktiem par mašīnu drošību.

5. Ekonomikas ministrija sadarbībā ar standartizācijas tehnisko komiteju iesniedz nacionālajai standartizācijas institūcijai publicēšanai tās tīmekļvietnē to piemērojamo standartu sarakstu, kurus var piemērot šo noteikumu prasību izpildei.

6. Šo noteikumu 4.2.apakšpunktā minētie lifti, kas atbilst piemērojamiem standartiem (vai to daļām), uzskatāmi par atbilstošiem šo noteikumu II nodaļā minētajām būtiskajām drošuma prasībām, kuras aptver piemērojamie standarti.

7. Liftu drošuma novērtēšanu, liftu un cēlējplatformu tehniskās pārbaudes veic inspicēšanas institūcija, kura ir akreditēta nacionālajā akreditācijas institūcijā saskaņā ar normatīvajiem aktiem par atbilstības novērtēšanas institūciju novērtēšanu, akreditāciju un uzraudzību (turpmāk – inspicēšanas institūcija).

8. Liftu drošuma novērtēšanas, liftu un cēlējplatformu tehniskās pārbaudes, kas veiktas saskaņā ar piemērojamos standartos (vai to daļās) noteiktajām prasībām, uzskatāmas par atbilstošām šo noteikumu prasībām, kuras aptver piemērojamie standarti.

**II. Būtiskās drošuma prasības liftiem**

9. Lifts ir piemērots tam paredzētajai funkcijai un to var lietot, regulēt un apkalpot, nepakļaujot cilvēkus riskam.

10. Ja pastāv riski, kas nav noteikti šajā nodaļā, liftam piemērojamas normatīvajā aktā par mašīnu drošumu noteiktās būtiskās drošuma prasības.

11. Ja lifta uzbūves un funkcionalitātes dēļ šajā nodaļā noteiktās būtiskās drošuma prasības nav iespējams izpildīt pilnā apjomā, lifta valdītājs pēc saskaņošanas ar inspicēšanas institūciju veic nepieciešamos aizsardzības pasākumus riskiem, ko nav iespējams novērst un informē lifta lietotājus un lifta apkalpojošo personālu par paliekošajiem riskiem, uzstādot drošības zīmes.

12. Lifts ir aprīkots ar kabīni un tā ir atbilstoša paredzamajam maksimālajam pārvietojamo cilvēku skaitam un lifta nominālajai celtspējai, kādu noteicis lifta ražotājs vai uzstādītājs.

13. Kabīnes piekares un balstiekārtas līdzekļi, to stiprinājumi un starpposmu daļas, ņemot vērā lifta lietošanas apstākļus, izmantojamos materiālus un izgatavošanas nosacījumus, nodrošina atbilstošu drošuma līmeni un samazina kabīnes nokrišanas risku.

14. Ja kabīnes piekarei izmanto troses, lieto vismaz divas neatkarīgas trošu sistēmas un katrai sistēmai ir savs stiprinājums.

15. Piekares sistēmā troses, ir bez savienojumiem vai savijumiem, izņemot vietas, kur tas ir nepieciešams troses piekarei vai cilpas izveidošanai.

16. Lifts ir aprīkots ar ātruma ierobežotājiem, izņemot gadījumus, ja lifta pārvietošanās sistēma konstruēta tā, lai nepieļautu ātruma pārsniegšanu.

17. Liftam, kura kabīne tiek pārvietota ar dzenskriemeļiem, ir nodrošināta velkošās troses stabilitāte uz skriemeļa.

18. Pasažieru liftiem ir individuāls lifta piedziņas mehānisms.

19. Lifta mašīntelpa, trīšu telpaun lifta šahta un ar to saistītās lifta ierīces ir noslēgtas un tās ir pieejamas tikai tehnisko apkopju veikšanai, kā arī ārkārtas gadījumos. Pirms apkalpojošā personāla iekļūšanas lifta šahtā, tiek nodrošināta lifta normālas darbības pārtraukšana.

20. Lifta vadības ierīču funkcijas norādītas skaidri un nepārprotami.

21. Liftu grupu izsaukšanas ierīču vadība ir apvienota vai savstarpēji saistīta.

22. Lifta elektroiekārtas uzstādītas un pievienotas tā, ka:

22.1. tās nav iespējams sajaukt ar slēgumiem, kam nav tiešas saistības ar liftu;

22.2. lifta kustība ir atkarīga no elektriskām drošības ierīcēm, kas ieslēgtas atsevišķā elektriskā drošības ķēdē;

22.3. bojājums elektroinstalācijā neizraisa bīstamas situācijas.

23. Kabīnes līmeņošanas un apstāšanās precizitāte nerada riskus lifta lietotājiem vai materiālajām vērtībām.

24. Kabīnes paātrinājums vai ātruma samazinājums nerada risku kabīnē esošajiem cilvēkiem.

25. Lai novērstu kabīnes izraisītu cilvēku saspiešanas risku, kabīnei atrodoties kādā no kustības galējiem stāvokļiem, jānodrošina brīvu telpu vai patvērumu. Gadījumā, ja nav iespējams nodrošināt brīvu telpu vai patvērumu, izmanto citus piemērotus līdzekļus, lai novērstu šo risku.

26. Durvju ailēm lifta šahtā, kuras paredzētas ieejai kabīnē un izejai no tās, ir lietošanas apstākļiem atbilstošas izturīgas lifta šahtas durvis.

27. Bloķēšanas ierīces novērš:

27.1. kabīnes kustības uzsākšanu, kamēr lifta šahtas durvis nav aizvērtas un noslēgtas;

27.2. lifta šahtas durvju atvēršanos, kamēr kabīne vēl pārvietojas un neatrodas pieturas vietā.

28. Lifta durvju atvēršanās tā apstāšanās kustības laikā ir pieļaujama, ja kustības ātrums pieturā tiek kontrolēts.

29. Kabīnei jābūt pilnībā noslēgtai (norobežotai) ar sienām (no grīdas līdz griestiem), ar kabīnes durvīm (durvju ailes augstumā), ar cieši pieguļošu grīdu un griestiem, izņemot ventilācijas atveres.

30. Kabīne nepārvietojas, ja kabīnes durvis ir atvērtas, izņemot šo noteikumu 27. punktā minēto gadījumu.

31. Kabīnei nekavējoties jāapstājas, ja tiek atvērtas tās durvis.

32. Ja nav lifta šahtas vai pastāv risks cilvēka nokrišanai starp kabīni un šahtu, kabīnes durvis ir aizvērtas un noslēgtas, kad kabīne apstājas starp stāviem.

33. Lifts ir nodrošināts ar attiecīgām ierīcēm, lai energopadeves traucējumu vai detaļu lūzuma gadījumā novērstu kabīnes brīvu krišanu vai nevadāmu kustību.

34. Ierīces, kas ierobežo kabīnes brīvu krišanu, ir neatkarīgas no kabīnes piekares veida (piekares līdzekļiem). Minētajām ierīcēm jānodrošina kabīnes krišanas apturēšana arī pie nomināli noslogotas kabīnes, kas pārvietojas ar maksimālo ātrumu, kādu paredzējis lifta ražotājs vai uzstādītājs.

35. Lifta darbība nav iespējama, ja šo noteikumu 33. punktā minētās ierīces nav darba kārtībā.

36. Starp lifta šahtas grīdu un kabīnes grīdu ir buferi, kas maksimāli saspiestā stāvoklī nodrošina šo noteikumu 25. punktā minēto brīvo telpu.

37. Lifta šahtas durvis un kabīnes durvis vai abas durvis, ja tās ir automatizētas, aprīkotas ar ierīci, kas novērš cilvēka saspiešanas risku, tām esot kustībā.

38. Lifta šahtas durvis (arī tās, kurās ir stikla sastāvdaļas), ir izturīgas pret atklātu liesmu, pret termisko starojumu un saglabā viengabalainību un izolācijas īpašības, ja tām ir piemērojamas normatīvajos aktos par būvju ugunsdrošību noteiktās prasības.

39. Lifta šahtā, mašīntelpā, trīšu telpā nedrīkst atrasties cauruļvadi, elektroinstalācija vai citas konstrukcijas, izņemot tās, kuras nepieciešamas lifta darbībai un drošībai.

40. Pretsvars uzstādīts tā, lai izvairītos no jebkāda riska tam sadurties ar kabīni vai uzkrist uz tās.

41. Lifts ir aprīkots ar līdzekļiem, ar kuru palīdzību ārkārtas gadījumos ir iespējams atbrīvot cilvēkus un evakuēt tos no lifta.

42. Kabīne ir aprīkota ar abpusējiem saziņas līdzekļiem, ar kuru palīdzību lifta kabīnē esošie cilvēki var sazināties ar personām, kas nodrošina palīdzības izsaukšanu un cilvēku evakuāciju. Saziņas līdzekļi funkcionē arī gadījumā, ja nav pietiekamas enerģijas padeves un šādā situācijā to darbības ilgums ir pietiekams, lai nodrošinātu pasažieru atbrīvošanu un evakuāciju ārkārtas gadījumos.

43. Lifta celšanas mašīnas dzinējam ir jānodrošina aizsardzība pret pārkaršanu.

44. Kabīnē pasažieriem pastāvīgi ir nodrošināta pietiekama ventilācija, arī liftam ilgstoši stāvot, un apgaismojums.

45. Kabīnē ir avārijas apgaismojums, kas funkcionē arī tad, ja nav elektriskās strāvas padeve normālos darbības apstākļos. Tā darbības ilgums ir pietiekams, lai nodrošinātu pasažieru atbrīvošanu un evakuāciju ārkārtas gadījumos.

46. Cilvēkiem ar funkcionāliem traucējumiem paredzētais lifts ir aprīkots ar kabīni, kuras izmēri pieļauj šādu personu pārvietošanos un tās vadības ierīces ir konstruētas un izvietotas tā, lai atvieglotu lifta izmantošanu.

47. Kabīnē redzamā vietā novietota plāksnīte, kurā skaidri norādīta šāda informācija:

47.1. lifta ražotāja vai uzstādītāja nosaukums;

47.2. lifta modeļa, sērijas vai tipa apzīmējums;

47.3. lifta uzstādīšanas gads;

47.4. lifta nominālā celtspēja kilogramos;

47.5. maksimālais pasažieru skaits.

48. Katram liftam ir vismaz šāda lietošanas dokumentācija valsts valodā:

48.1. lietošanas instrukcija (rokasgrāmata) ar rasējumiem un aprakstiem, kas nepieciešami lifta normālai lietošanai, tehniskajai apkopei (tai skaitā apkopes un uzraudzības kārtība), remontiem un periodiskajām pārbaudēm, inspicēšanai, kā arī cilvēku atbrīvošanai un evakuācijai ārkārtas gadījumos;

48.2. lifta drošības sastāvdaļu lietošanas instrukcija, kurā norādīta informācija par drošības sastāvdaļu uzstādīšanu, savienošanu, regulēšanu un tehnisko apkopi;

48.3. reģistrācijas žurnāls ar atzīmēm par valdītāja nodrošinātajiem lifta uzturēšanas pasākumiem (apskates, apkopes, remontdarbi, rekonstrukcijas, modernizācija) (turpmāk – uzturēšanas pasākumi), šajos noteikumos noteikto drošuma novērtēšanu un risku novēršanu un aktuālajām tehniskajām pārbaudēm.

**III. Liftu drošuma novērtēšana un risku novēršana**

49. Par liftu drošuma novērtēšanu un risku novēršanu šajā nodaļā noteiktajā apjomā un termiņos ir atbildīgs lifta valdītājs.

50. Liftu drošuma novērtēšanu veic lifta valdītāja pieaicināta inspicēšanas institūcija.

51. Liftu drošuma novērtēšana jāveic ne vēlāk kā:

51.1. gada laikā no šo noteikumu spēkā stāšanās dienas liftiem ar manuālām šahtas durvīm un, kuru šahtas durvju slēgierīce nav aprīkota ar papildu elektrisko drošības ierīci, kas kontrolē šahtas durvju noslēgšanu;

51.2. divu gadu laikā no šo noteikumu spēkā stāšanās dienas liftiem ar manuālām šahtas durvīm;

51.3. trīs gadu laikā no šo noteikumu spēkā stāšanās dienas liftiem ar automatizētām šahtas durvīm.

52. Veicot liftu drošuma novērtēšanu, inspicēšanas institūcija:

52.1. izvērtē liftu atbilstību šo noteikumu II nodaļā noteiktajām būtiskajām drošuma prasībām;

52.2. veic konstatēto neatbilstību riska izvērtēšanu, risku līmeni novērtējot kategorijās: ļoti augsts, augsts, vidējs, zems;

52.3. pārbauda valdītāja sagatavoto risku novēršanas vai samazināšanas pasākumu plāna (turpmāk - Plāns) atbilstību II nodaļā noteiktajām būtiskajām drošuma prasībām.

53. Ne vēlāk kā mēneša laikā pēc lifta drošuma novērtēšanas pabeigšanas dienas, inspicēšanas institūcija sagatavo lifta drošuma novērtēšanas protokolu, ko izsniedz lifta valdītājam un par veikto pārbaudi aktualizē informāciju Bīstamo iekārtu reģistrā (turpmāk – reģistrs). Protokolā norāda:

53.1. konstatētās neatbilstības šo noteikumu II nodaļā noteiktajām būtiskajām drošuma prasībām;

53.2. konstatēto neatbilstību radītos riskus un risku līmeni.

54. Lifta drošuma novērtēšanas protokolu lifta valdītājs pievieno lifta lietošanas dokumentācijai.

55. Veicot lifta riska novēršanu, valdītājs:

55.1. sagatavo lifta Plānu ne vēlāk kā sešu mēnešu laikā no lifta drošuma novērtēšanas protokola saņemšanas dienas;

55.2. iesniedz Plānu izvērtēšanai inspicēšanas institūcijā, kas veikusi lifta drošuma novērtēšanu;

55.3. Plānu pievieno lifta lietošanas dokumentācijai;

55.4. saskaņā ar Plānu veic lifta risku novēršanas vai samazināšanas pasākumus šo noteikumu 57.punktā noteiktajos termiņos.

56. Inspicēšanas institūcija aktualizē reģistru ar informāciju par valdītāja sagatavoto Plānu.

57. Lifta risku novēršanas vai samazināšanas pasākumus veic šādos termiņos:

57.1. ļoti augsta riska gadījumā – lifta lietošana tiek pārtraukta, līdz tiek veikti riska novēršanas vai samazināšanas pasākumi;

57.2. augsta riska gadījumā – ne vēlāk kā piecu gadu laikā no šo noteikumu 56. punktā noteiktā plāna aktualizācijas reģistrā;

57.3. vidēja riska gadījumā – ne vēlāk kā desmit gadu laikā no šo noteikumu 56. punktā noteiktā plāna aktualizācijas reģistrā;

57.4. zema riska gadījumā – ne vēlāk kā piecpadsmit gadu laikā no šo noteikumu 56. punktā noteiktā plāna aktualizācijas reģistrā.

**IV. Liftu un cēlējplatformu tehniskās pārbaudes, uzraudzība un kontrole**

58. Inspicēšanas institūcija pēc lifta vai cēlējplatformas valdītāja pieprasījuma uz līguma pamata pirms lifta vai cēlējplatformas reģistrācijas reģistrā veic pirmreizējo tehnisko pārbaudi un reģistrā reģistrētajiem liftiem vai cēlējplatformām veic kārtējās tehniskās pārbaudes, atkārtotās tehniskās pārbaudes šo noteikumu 63. punktā minētajos gadījumos, kā arī ārpuskārtas tehniskās pārbaudes šo noteikumu 65. punktā minētajos gadījumos.

59. Inspicēšanas institūcija tehniskajā pārbaudē novērtē liftu vai cēlējplatformu tehnisko stāvokli ar kādu no šādiem vērtējumiem:

 59.1. neatbilstības nav konstatētas - 0.vērtējums (turpmāk – 0.vērtējums);

 59.2. konstatētas maznozīmīgas neatbilstības, kas nerada būtiskus draudus cilvēku dzīvībai, veselībai, īpašumam vai videi - 1.vērtējums (turpmāk – 1.vērtējums);

59.3. konstatētas būtiskas neatbilstības, kas var radīt draudus cilvēku dzīvībai, veselībai, īpašumam vai videi- 2.vērtējumus (turpmāk – 2.vērtējums);

59.4. konstatētas bīstamas neatbilstības, kas rada tiešus draudus cilvēku dzīvībai, veselībai, īpašumam vai videi- 3.vērtējums (turpmāk – 3.vērtējums).

60. Inspicēšanas institūcija veic pirmreizējo tehnisko pārbaudi šādā apjomā:

60.1. pārbauda lifta vai cēlējplatformas apliecinājuma atbilstību šo noteikumu 4.punktā noteiktajām prasībām;

60.2. lifta vai cēlējplatformas lietošanas dokumentācijas pārbaudi, tai skaitā dokumentācijā ietverto datu atbilstību konkrētajam liftam vai cēlējplatformai;

60.3. lifta vai cēlējplatformas tehnisko pārbaudi saskaņā ar šo noteikumu 61. punktu.

61. Kārtējo tehnisko pārbaudi veic liftiem vai cēlējplatformām lietošanas laikā ne retāk kā reizi 12 mēnešos, pārbaudot:

61.1. liftu vai cēlējplatformu atbilstību būtiskajām drošuma prasībām;

61.2. liftu vai cēlējplatformu atbilstību lietošanas dokumentācijā noteiktajām prasībām.

62. Inspicēšanas institūcijai veicot liftiem vai cēlējplatformām kārtējās tehniskās pārbaudes, ir tiesīga samazināt kārtējo tehnisko pārbaužu periodiskumu, ņemot vērā lifta vai cēlējplatformas tehnisko stāvokli.

63. Atkārtoto tehnisko pārbaudi veic liftiem vai cēlējplatformām, kas kārtējā tehniskā pārbaudē novērtēti ar 2. vai 3.vērtējumu.

64. Atkārtotās tehniskās pārbaudes apjomu nosaka inspicēšanas institūcija, izvērtējot pēdējā kārtējā tehniskajā pārbaudē konstatēto neatbilstību novēršanu, un lifta vai cēlējplatformas tehnisko stāvokli pārbaudes brīdī, izvērtējot citas acīmredzamas neatbilstības, kas radušās pēc pēdējās tehniskās pārbaudes vai nebija tajā konstatētas.

65. Lifta vai cēlējplatformu ārpuskārtas tehnisko pārbaudi nepieciešams veikt šādos gadījumos:

65.1. pēc lifta vai cēlējplatformas celšanas augstuma izmaiņām;

65.2. pēc platformas, kabīnes vai kabīnes pretsvara nomaiņas;

65.3. pēc šādu lifta vai cēlējplatformas sastāvdaļu nomaiņas ar cita tipa sastāvdaļu:

65.3.1. durvis;

65.3.2. nesošie elementi (troses, ķēdes, siksnas);

65.3.3. dzenskriemelis;

65.3.4. durvju slēgierīces;

65.3.5. ierīces, kas novērš kabīnes vai platformas krišanu vai nekontrolētu kustību;

65.3.6. ātruma ierobežotājs;

65.3.7. amortizatori;

65.3.9. galvenais celšanas hidrocilindrs;

65.3.10. drošības ierīces, kas piestiprinātas hidrauliskā spēka kontūra pacēlājam, lai novērstu krišanu;

65.3.11. elektriskas drošības ierīces drošības slēgumu veidā ar elektroniskām sastāvdaļām

65.3.12. citas elektriskās drošības ierīces.

65.4. pirms lifta vai cēlējplatformas lietošanas atsākšanas pēc avārijas, ņemot vērā normatīvajos aktos par bīstamo iekārtu avāriju izmeklēšanu noteikto kārtību;

65.5. pēc Patērētāju tiesību aizsardzības centra amatpersonas pamatota pieprasījuma.

66. Inspicēšanas institūcija ārpuskārtas tehnisko pārbaudi veic tādā apjomā, lai novērtētu droša lifta lietošanu, ievērojot 65. punktā minētos gadījumus.

67. Ja tehniskajā pārbaudē inspicēšanas institūcija veikusi drošības ierīču aizsargzīmogošanu, to norāda tehniskās pārbaudes protokolā.

68. Inspicēšanas institūcija pēc tehniskās pārbaudes veikšanas aktualizē informāciju reģistrā, aizpildot tehniskās pārbaudes protokolu, detalizēti norādot tehniskās pārbaudes rezultātus un pēc lifta vai cēlējplatformas valdītāja pieprasījuma izsniedz tehniskās pārbaudes protokolu.

69. Ja lifts vai cēlējplatforma atbilst šo noteikumu prasībām, inspicēšanas institūcija normatīvajos aktos par bīstamo iekārtu pārbaudes zīmi noteiktajā kārtībā pārbaudītā lifta kabīnē vai cēlējplatformas vadības panelī redzamā vietā piestiprina bīstamās iekārtas pārbaudes zīmi.

70. Ja inspicēšanas institūcija tehniskajā pārbaudē liftu vai cēlējplatformu novērtē ar 0. vai 1.vērtējumu, lifta vai cēlējplatformas turpmāka lietošana ir pieļaujama.

71. Ja inspicēšanas institūcija tehniskajā pārbaudē liftu vai cēlējplatformu novērtē ar 2. vērtējumu:

 71.1. lifta vai cēlējplatformas lietošana pieļaujama 30 dienas un inspicēšanas institūcija lifta kabīnē vai cēlējplatformas vadības panelī redzamā vietā piestiprina pārbaudes zīmi ar termiņu 30 dienas, kuru laikā valdītājam jānodrošina konstatēto neatbilstību novēršana un atkārtotās tehniskās pārbaudes veikšana, kuras rezultātā lifts vai cēlējplatforma novērtēts ar 0. vai 1. vērtējumu;

71.2. ja valdītājs 30 dienu laikā nav nodrošinājis atkārtotās tehniskās pārbaudes veikšanu, lifta vai cēlējplatformas turpmāka lietošana nav pieļaujama līdz konstatēto neatbilstību novēršanai un atkārtotās tehniskās pārbaudes veikšanai, kuras rezultātā lifts vai cēlējplatforma novērtēts ar 0. vai 1.vērtējumu.

72. Ja inspicēšanas institūcija tehniskajā pārbaudē liftu vai cēlējplatformu novērtē ar 3. vērtējumu, lifta vai cēlējplatformas turpmāka lietošana nav pieļaujama līdz konstatēto neatbilstību novēršanai un atkārtotās tehniskās pārbaudes veikšanai, kuras rezultātā lifts vai cēlējplatforma novērtēts ar 0. vai 1. vērtējumu.

73. Ja liftam šo noteikumu III nodaļā noteiktajā kārtībā nav veikta lifta drošuma novērtēšana vai risku novēršana, inspicēšanas institūcija tehniskajā pārbaudē liftu novērtē ar 3.vērtējumu.

74. Ja tehniskajā pārbaudē lifts vai cēlējplatforma novērtēts ar 3. vērtējumu, inspicēšanas institūcija nekavējoties par to brīdina lifta valdītāju un paziņo Patērētāju tiesību aizsardzības centram, kā arī, ja apdraudēta vide, – Valsts vides dienestam, ja konstatēta paaugstināta ugunsbīstamība, – Valsts ugunsdzēsības un glābšanas dienestam, ja apdraudēta nodarbināto drošība un veselība, – Valsts darba inspekcijai, dienas laikā nosūtot minētajiem dienestiem attiecīgu paziņojumu.

75. Patērētāju tiesību aizsardzības centrs, veicot liftu vai cēlējplatformu uzraudzību un kontroli, ir tiesīgs aizliegt lietot liftu vai cēlējpaltformu, ja nav veikta tehniskā pārbaude šajā nodaļā noteiktajā kārtībā.

**V.** **Liftu un cēlējplatformu drošas lietošanas organizēšana**

76. Lifta vai cēlējplatformas valdītājs ir atbildīgs par lifta vai cēlējplatformas drošas lietošanas organizēšanu atbilstoši šajos noteikumos un lifta vai cēlējplatformas lietošanas dokumentācijā noteiktajām prasībām.

77. Lifta vai cēlējplatformas valdītājam ir šādi pienākumi:

77.1. nodrošināt, ka liftam ir pieejama lifta ražotāja vai uzstādītāja sastādīta lietošanas dokumentācija un cēlējplatformai ir pieejama ražotāja sastādīta lietošanas dokumentācija. Ja valdītājam attiecīgā lietošanas dokumentācija nav pieejama, valdītājs nodrošina, ka tā tiek sagatavota līdz tehniskās pārbaudes veikšanas termiņam;

77.2. nodrošināt pastāvīgu lifta vai cēlējplatformas lietošanas dokumentācijas aktualizāciju;

77.3. nodrošināt, ka visā ekspluatācijas laikā lifts atbilst šo noteikumu 4.1. vai 4.2. apakšpunktā un lifta lietošanas dokumentācijā noteiktajām prasībām;

77.4. nodrošināt, ka visā ekspluatācijas laikā cēlējplatforma atbilst šo noteikumu 4.3. apakšpunktā un cēlējplatformas lietošanas dokumentācijā noteiktajām prasībām;

77.5. nodrošināt, ka lifta vai cēlējplatformas uzturēšanas pasākumi tiek veikti atbilstoši lietošanas dokumentācijā un šajos noteikumos noteiktajām prasībām;

77.6. nodrošināt, ka lifta uzturēšanas pasākumu veikšanā tiek izmantotas liftu drošības sastāvdaļas, kas atbilst normatīvajiem aktiem par liftu un to drošības sastāvdaļu projektēšanu, ražošanu un liftu uzstādīšanu un atbilstības novērtēšanu;

77.7. nodrošināt, ka cēlējplatformas uzturēšanas pasākumu veikšanā tiek izmantotas cēlējplatformas drošības sastāvdaļas, kas atbilst normatīvajiem aktiem par mašīnu drošību;

77.8. nodrošināt informācijas aktualizāciju par liftu vai cēlējplatformu veiktajiem uzturēšanas pasākumiem šo noteikumu 48.3. apakšpunktā noteiktajā reģistrācijas žurnālā;

77.9. atsavināšanas gadījumā vai citādi nododot liftu vai cēlējplatformu citas personas īpašumā, valdītājs tai nodod vai nodrošina, ka tiek nodota lifta vai cēlējplatformas lietošanas dokumentācija;

77.10. nodrošināt savlaicīgas šo noteikumu IV nodaļā noteiktās tehniskās pārbaudes;

77.11. nodrošināt lifta vai cēlējplatformas sagatavošanu šo noteikumu IV nodaļā noteiktajām tehniskajām pārbaudēm un nodrošināt sava pārstāvja klātbūtni šo pārbaužu veikšanā;

77.12. nodrošināt, ka lifta vai cēlējplatformas darbības pārtraukšanas vai avārijas gadījumā tiek veikta lifta vai cēlējplatformas pasažieru evakuācija;

77.13. nodrošināt, ka lifta kabīnē vai uz cēlējplatformas platformas redzamā vietā novietota plāksnīte, kurā norādīta liftu vai cēlējplatformas apkalpojošā komersanta nosaukums, liftu vai cēlējplatformu uzstādīšanas adrese un tālrunis saziņai.

77.14. ziņot Patērētāju tiesību aizsardzības centram par avārijām un nelaimes gadījumiem, kas notikuši, lietojot liftu vai cēlējplatformu.

78. Valdītāja pienākums ir nodrošināt lifta vai cēlējplatformas darbības pārtraukšanu līdz neatbilstības novēršanai, ja:

78.1. lifts vai cēlējplatforma nav reģistrēta reģistrā;

78.2. šo noteikumu 4.2.apakšpunktā minētajam liftam III nodaļā noteiktajos termiņos un kārtībā nav veikta lifta drošuma novērtēšana un risku novēršana;

78.3. liftam vai cēlējplatformai šo noteikumu IV nodaļā noteiktajos termiņos un kārtībā nav veikta tehniskā pārbaude;

78.4. tehniskajā pārbaudē lifts vai cēlējplatforma novērtēts ar 2. vai 3. vērtējumu;

78.5. lifts vai cēlējplatforma rada draudus cilvēku dzīvībai, veselībai, īpašumam vai videi.

79. Atbilstoši šo noteikumu 78. punktā noteiktajam, valdītājs nodrošina lifta vai cēlējplatformas šahtas durvju noslēgšanu no stāvu laukumu puses un to tuvumā ir izvietota informācija par lifta vai cēlējplatformas darbības pārtraukšanu.

80. Lifta vai cēlējplatformas valdītājs uz līguma pamata var nodot šo noteikumu 77. un 78. punktā noteiktos valdītāja pienākumus fiziskai vai juridiskai personai, uzņemoties pilnu atbildību par minētās personas darbībām, pildot valdītāja pienākumus, izņemot šo noteikumu 76. punktā noteikto.

**VI. Noslēguma jautājumi**

81. Atzīt par spēku zaudējušiem Ministru kabineta 2010. gada 2. marta noteikumus Nr. 195 "Liftu drošības un tehniskās uzraudzības noteikumi" (Latvijas Vēstnesis, 2010, 37. nr.; 2018, 773. nr.).

82. Saskaņā ar Ministru kabineta 2010. gada 2. marta noteikumu Nr. 195 "Liftu drošības un tehniskās uzraudzības noteikumi" prasībām inspicēšanas institūciju akreditācijas apliecības ir spēkā līdz to derīguma termiņa beigām.

83. Lifti, kas atbilst Ministru kabineta 2010. gada 2. marta noteikumiem Nr. 195 "Liftu drošības un tehniskās uzraudzības noteikumi", ir atbilstoši šo noteikumu prasībām, kamēr ir spēkā to tehniskās pārbaudes protokols, kas izsniegts atbilstoši Ministru kabineta 2010. gada 2. marta noteikumiem Nr. 195 "Liftu drošības un tehniskās uzraudzības noteikumi".

84. Noteikumi stājas spēkā 2022.gada 1.aprīlī.

Ministru prezidents A.K.Kariņš

Ekonomikas ministrs J.Vitenbergs

Iesniedzējs:

Ekonomikas ministrs J.Vitenbergs

Vīza:

Valsts sekretāra vietniece Z.Liepiņa

Matēviča 67013066

Inese.Matevica@em.gov.lv